b"\n_START_ARTICLE_\nPodcastit.tv\n_START_PARAGRAPH_\nPodcastit.tv (aikaisemmin Radio Koskisuomi -podcast network) on yhteisen nimen alle ker\xc3\xa4\xc3\xa4ntynyt ryhm\xc3\xa4 riippumattomia suomalaisia podcast-ohjelmia. Ryhm\xc3\xa4n keskushahmo, yll\xc3\xa4pit\xc3\xa4j\xc3\xa4 ja useimpien sen ohjelmien tuottaja on Henrik Anttonen.\n_START_SECTION_\nHistoria\n_START_PARAGRAPH_\nVuosien 2006\xe2\x80\x932007 aikana Radio Koskisuomi oli tuotannoltaan merkitt\xc3\xa4vin yksitt\xc3\xa4inen suomalainen indiepodcasting-toimija. Marraskuussa 2007 noin kolmasosa suomalaisten podcastien keskussivusto Podcast hakemistossa listatuista podcasteista kuului Radio Koskisuomeen tai liittyi muutoin Henrik Anttoseen. Suomen Yleisradion radion uusien palvelujen kehitysp\xc3\xa4\xc3\xa4llikk\xc3\xb6 Tuija Aalto onkin Ylen sivuilla kuvaillut Henrik Anttosta Suomen tuotteliaimmaksi podcastaajaksi._NEWLINE_Radio Koskisuomen aktiivisuus v\xc3\xa4heni Henrik Anttosen siirrytty\xc3\xa4 toimittamaan podcast-tyyppisi\xc3\xa4 sis\xc3\xa4lt\xc3\xb6j\xc3\xa4, kuten Pop-talkia ja Kansalaismediakatsausta, Yleisradiolle. Radio Koskisuomi lopetti toimintansa 21.4.2008. Kuitenkin jo hein\xc3\xa4kuussa 2008 Anttonen aloitti toiminnan uudelleen l\xc3\xa4hes samalla sis\xc3\xa4ll\xc3\xb6ll\xc3\xa4 ja Podcastit.tv -nimell\xc3\xa4 , jatkaen edelleen Suomen aktiivisinta itsen\xc3\xa4ist\xc3\xa4 podcast-ohjelmien tuotantoa._NEWLINE_Ennen Podcasthakemisto-sivuston aukeamista Radio Koskisuomi yll\xc3\xa4piti my\xc3\xb6s listaa suomalaisista podcasteista, sek\xc3\xa4 esitteli omissa podcasteissaan muita suomalaisia podcasteja.\n_START_SECTION_\nRadio Koskisuomen ja Podcastit.tv:n podcasteja\n_START_PARAGRAPH_\nRadio Koskisuomen alkuaikojen aktiivisin podcast oli 16.5.2006\xe2\x80\x9330.8.2007 v\xc3\xa4lill\xc3\xa4 ilmestynyt PodP\xc3\xa4iv\xc3\xa4, jonka tavoitteena oli olla jokaisena arkip\xc3\xa4iv\xc3\xa4n\xc3\xa4 ilmestyv\xc3\xa4 podcast. Se ehti ilmesty\xc3\xa4 200 kertaa ennen kuin loppui tekij\xc3\xa4ns\xc3\xa4 ajanpuutteeseen._NEWLINE_Audiocast oli vuosien 2006 ja 2007 aikana ilmestynyt muita suomalaisia podcastaajia ja podcastaamisen ymp\xc3\xa4rill\xc3\xa4 olevia teknologioita esitellyt ohjelma. LinuCast on Ubuntu Suomen kanssa yhteisty\xc3\xb6ss\xc3\xa4 tehty avointa l\xc3\xa4hdekoodia esittelev\xc3\xa4 ohjelma._NEWLINE_Puhjainkulma (my\xc3\xb6s PuhujainKulma) on viikoittain ilmestyv\xc3\xa4 teknologiauutisiin ja -aiheisiin keskittynyt paneelikeskustelu. Puhujainkulma aloitti vuonna 2006 Speakers' Corner -nimell\xc3\xa4 osana Hessun Kahvila -podcastia, mutta irtautui my\xc3\xb6hemmin omaksi ohjelmakseen."